काशी के विद्वानों ने एक दैनिक अखबार में डा.मुरली मनोहर जोशी के संदर्भ में कांग्रेस प्रत्याशी के बगल में प्रकाशित भ्रामक विज्ञापन पर आपत्ति जताई है। काशी के प्रमुख विद्वानों और वैज्ञानिकों ने कांग्रेस और सपा प्रत्याशी से कुछ गंभीर सवालों पर तत्काल उत्तर चाहा है। इन विद्वानों में डा. कामेश्वर उपाध्याय, प्रोफेसर श्यामसुंदर शुक्ल, प्रोफेसर ओम प्रकाश सिंह, प्रोफेसर यू.के. चौधरी, डा.दीनानाथ सिंह,डा. नन्दू सिंह, प्रोफेसर जेपी लाल,प्रोफेसर नागेंद्र पाण्डेय, डा. सच्चिदानंद सिंह, डा. विजय सोनकर शास्त्री, आनन्दरत्न मौर्य आदि ने पूछा है कि कांग्रेस प्रत्याशी बताएं कि क्या वेदकाल में ब्राह्मण गोमांस खाते थे? आखिर कांग्रेस पार्टी ने स्कूली पाठयक्रम में आजादी के बाद से पढ़ाए जा रहे इस पाठ पर कभी आपत्ति क्यों नहीं की।विद्वानों ने पूछा है कि क्या गुरू तेगबहादुर और सरदार भगत सिंह, पं. चंद्रशेखर आजाद लुटेरे और आतंकवादी थे। और यदि ऐसा नहीं है तो कांग्रेस 40 साल तक एनसीईआरटी की स्कूली पुस्तकों में यह गंदी बात क्यों पढ़ाती रही? विद्वानों ने सवाल पूछा है कि कांग्रेस पार्टी ने सन् 70 के दशक में मां गंगा के प्रवाह पर टिहरी बांध का निर्माण किसके कहने पर शुरू किया? महामना मालवीय और ब्रिटिश सरकार के बीच के समझौते को क्यों कांग्रेस और समाजवादी सरकारों ने जनता की नजरों से छुपाकर रखा? गंगा एक्शल प्लान का सारा पैसा कांग्रेसी नेताओं ने दबाकर उसे स्विस बैंक में रखा या नहीं? यदि नहीं तो कांग्रेस पार्टी स्विस बैंक के खातेदारों और उनकी जमा धनराशि के बारे में स्विटजरलैण्ड सरकार से हिसाब मांगने में क्यों हिचक रही है।